Уладзімер Бушма

**Уладзімер Бушма** (нарадзіўся 24 лістапада 1983 году, Менск, БССР) — беларускі футбаліст, брамнік клюбу «Крумкачы». Уваходзіць у Клюб беларускіх брамнікаў, якія не прапускалі галы ў 100 і болей матчах на найвышэйшым узроўні.

## Кар’ера
Ужо ў дзіцячыя гады захапляўся футболам, але ўсур’ёз вырашыў займацца футболам з 16 гадоў. Дэбютаваў у складзе аматарскага сталічнага клюбу СКАФ. У 2001 годзе перайшоў у склад «Тарпэда», у якім гуляў амаль дзесяць гадоў. З 2004 году гуляў за асноўную каманду, дзе хутка стаў асноўным брамнікам. Выступаючы за жодзінскі клюб, Уладзімер выдаў некалькі працяглых сэрыяў без прапушчаных мячоў. Сэзон 2008 году прапусьціў з-за траўмы.

У 2011—2012 гадах зьяўляўся гульцом футбольнага клюбу «Гомель». Сэзон 2012 году, частку якога прапусьціў з-за пералому пальца, правёў у канкурэнтнай барацьбе за месца ў асноўным складзе супраць сэрбскага брамніка Срджана Астоіча, якую балканец ня здолеў вытрымаць і сышоў з клюбу. У сьнежні 2012 году падпісаў кантракт з клюбам «Менск». Быў першым брамнікам менчукоў, а выдатнай гульнёй у сэрыі пэнальці дапамог клюбу здабыць Кубак Беларусі 2013, а пазьней прайсьці ў раўнд плэй-оф Лігі Эўропы. У верасьні 2013 году атрымаў траўму, празь якую выбыў да канца сэзону. У студзені 2014 году падоўжыў кантракт зь «Менскам» на год. Аднавіўшыся ад траўмы, зноў стаў асноўным брамнікам «Менску» і заставаўся ім увесь сэзон 2014 году. У студзені 2015 году па заканчэньні кантракта пакінуў сталічны клюб.

Пасьля расстаньня зь «Менскам» накіраваўся на прагляд у малдаўскую «Дачыю», якую незадоўга да таго ачоліў беларускі спэцыяліст Алег Кубараў, зь якім Бушма працаваў у «Тарпэда» і «Гомлі», але кантракт гэтак і ня быў заключаны. У лютым 2015 году перайшоў у салігорскі «Шахцёр». У складзе гарнякоў пачаў змагацца за месца ў асноўным складзе з найлепшым брамнікам чэмпіянату Беларусі Артурам Катэнкам, у выніку здолеў забясьпечыць сабе месца ў старце. У лістападзе 2015 году падоўжыў кантракт з салігорцамі. 29 красавіка 2016 году, захаваўшы браму ў недатыкальнасьці ў матчы супраць «Нафтана» (2:0), уступіў у беларускі Клюб «сухіх» брамнікаў. У сэзоне 2016 году канчаткова замацаваўся ў якасьці асноўнага брамніка салігорцаў, дапамог камандзе здабыць срэбраныя мэдалі. У сьнежні 2016 году яшчэ на адзін сэзон падоўжыў пагадненьне з «Шахцёрам». У першай палове сэзону 2017 году быў асноўным брамнікам, а ў ліпені атрымаў траўму. Акрыяў ў кастрычніку таго ж году, але на полі перастаў зьяўляцца. У пачатку 2018 году падпісаў кантракт з жодзінскім «Тарпэда-БелАЗ». У першай палове сэзону 2018 году чаргаваўся ў браме з Іванам Канавалавым, пазьней замацаваўся ў якасьці асноўнага брамніка. У сэзоне 2022 году пачаў саступаць месца на апошнім рубяжы Дзьмітру Дудару. У жніўні 2022 году паводле пагадненьня бакоў пакінуў жодзінскі клюб.

У лістападзе 2022 году далучыўся да рагачоўскага «Макслайну» напярэдадні пераходных матчаў за месца ў Найвышэйшай лізе супраць койданаўскага «Арсэнала». У сакавіку 2023 году стала вядома, што Бушма застанецца ў «Макслайне» на сэзон 2023 году, аднак у выніку ня быў зарэгістраваны і неўзабаве перабраўся ў «Крумкачы». У сьнежні 2023 году атрымаў трэнэрскую ліцэнзію катэгорыі B. У сакавіку 2024 году ўвайшоў у трэнэрскі штаб «Крумкачоў».

## Дасягненьні
* Срэбраны прызэр чэмпіянату Беларусі: 2016
* Бронзавы прызэр чэмпіянату Беларусі: 2011, 2015, 2017
* Уладальнік Кубка Беларусі: 2011, 2013
* Уладальнік Супэркубка Беларусі: 2012
* У сьпісе 22 найлепшых футбалістаў чэмпіянату Беларусі: 2016

## Статыстыка

## Асабістае жыцьцё
Жанаты, ёсьць дачка. Уладзімер мае запамінальную сьветлую пляму на валасах, якая зьяўляецца народжанай прыкметай.

## Крыніцы

## Вонкавыя спасылкі
* Профіль на сайце «Менску»
* Профіль на афіцыйным сайце ФК «Гомель»
* Статыстыка «ПБ-Инфо»
* 
* 
* 

Катэгорыя:Беларускія футбалісты